**Všeobecne záväzné nariadenie**

**o pravidlách času predaja v obchode a času**

**prevádzky služieb na území obce Závod**

 **Schválené dňa:** 26.09.2013

**Uznesenie číslo:** 67 /2013

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Obec Závod na základe ust. § 6 ods. 1 v spojení s ust. § 4 ods. 3 písm. f) a n) zákona SNR č. 369/1990 Zb. o obecnom zriadení v platnom znení vydáva toto Všeobecne záväzné nariadenie obce Závod o pravidlách času predaja v obchode a času prevádzky služieb na území obce Závod.

**ÚVODNÉ USTANOVENIA**

**§ 1**

**Predmet úpravy**

Toto Všeobecne záväzné nariadenie o pravidlách času predaja v obchode a času prevádzky služieb (ďalej len „nariadenie“) určuje pravidlá času predaja v obchode a času prevádzky služieb (ďalej len „prevádzková doba“) v prevádzkarňach zriadených na území obce Závod.

**§ 2**

**Výklad základných pojmov**

(1) Prevádzková doba je časovo ohraničená časť dňa, počas ktorej je v prevádzkarni vykonávaná hlavná časť podnikateľskej činnosti a prevádzkareň je sprístupnená spotrebiteľovi, t.j. v prevádzkarni sa vykonáva predaj tovaru alebo sú poskytované služby.

(2) Osobitná prevádzková doba je časové rozpätie, kedy je vykonávaná podnikateľská činnosť nad rámec všeobecnej prevádzkovej doby uvedenej v § 3 tohto nariadenia.

(3) Prevádzkarňou je priestor, v ktorom sa uskutočňuje určitá podnikateľská činnosť1) na ktorú bolo príslušným stavebným úradom vydané právoplatné rozhodnutie o účele

užívania na obchod a služby.2)

(4) Podnikateľom je osoba zapísaná v obchodnom registri, osoba ktorá podniká na základe živnostenského oprávnenia alebo osoba ktorá podniká podľa osobitných predpisov.3)

(5) Prevádzkovateľom prevádzkarne je podnikateľ, ktorý v prevádzkarni vykonáva podnikateľskú činnosť predajom tovaru alebo poskytovaním služieb.

(6) Hudobná produkcia je koncertné podujatie, tanečná zábava, diskotéka a živá hudba.

(7) Rušením nočného kľudu je šírenie neprípustného hluku a vibrácií v nočnom čase.

(8) Exteriérové sedenie je externé rozšírenie priestorov prevádzky na verejnom priestranstve alebo súkromnom pozemku. Exteriérové sedenie môže podnikateľ prevádzkovať len za splnenia podmienky, že hluk šíriaci sa z prevádzky do vonkajšieho prostredia a do obytných miestností susediacich s prevádzkou nepresahuje prípustné hladiny hluku.4)

(9) Nočným časom je časový úsek dňa od 22:00 hod. do 06:00 hod.5) pre zabezpečenie zdravého a nerušeného pokoja a odpočinku obyvateľov obce v záujme dosiahnutia bezproblémového občianskeho spolunažívania občanov a podnikateľských subjektov.

(10) Neverejnou – uzavretou akciou je akcia, ktorej účastníci sú individuálne určení a teda akcia nie je verejnosti prístupná.

(11) Prísluchová hudba je hudba určená na počúvanie, ktorá nepresahuje prípustné hladiny hluku4) reprodukovaná technickým zariadením najmä rádioprijímačom, televíznym prijímačom, prehrávačom kompaktných diskov alebo iným obdobným technickým zariadením umožňujúcim takúto funkciu.

**PREVÁDZKOVÁ DOBA**

**§ 3**

**Všeobecná prevádzková doba**

(1) Prevádzková doba je na území obce Závod určená nasledovne:

a) Všeobecná prevádzková doba je od 06:00 hod. do 22:00 hod. v prevádzkarňach s maloobchodným a veľkoobchodným predajom tovaru, v prevádzkarňach poskytujúcich služby.

b) Prevádzková doba pre exteriérové sedenie môže byť len v rozmedzí doby prevádzkarne, ktorej je exteriérové sedenie súčasťou.

c) Prísluchová hudba v exteriérovom sedení je povolená do 22:00 hod.

d) Hudobná produkcia v exteriérovom sedení je povolená v piatok, sobotu, nedeľu a počas štátnych sviatkov v čase od 12:00 do 22:00 hod.

e) Prevádzková doba pre výrobnú živnosť a zberne druhotných surovín je v dňoch od pondelka do piatka v čase od 07:00 hod. do 18:00 hod. a v sobotu v čase od 08:00 hod. do 13:00 hod.

f) Prevádzková doba časovo neobmedzená je pre prevádzkarne poskytujúce ubytovacie služby, hotely a čerpacie stanice pohonných hmôt.

(2) Prevádzkovateľ písomne oznamuje obci prevádzkovú dobu prevádzkarne alebo jej zmenu najneskôr 7 pracovných dní pred otvorením prevádzkarne, alebo uskutočnením zmeny prevádzkovej doby prevádzkarne.

(3) Prevádzkovateľ dodržiava platnú prevádzkovú dobu tak, aby sa po stanovenej prevádzkovej dobe nezdržiavali v prevádzkarni a prevádzkových miestnostiach prevádzkarne poskytujúcej služby zákazníci.

**§ 4**

**Osobitná prevádzková doba**

(1) Obec Závod môže na základe odôvodnenej písomnej žiadosti podnikateľa udeliť písomný súhlas s osobitnou prevádzkovou dobou prevádzkarne nad rámec všeobecnej prevádzkovej doby uvedenej v § 3 tohto nariadenia.

(2) Obec Závod zruší písomný súhlas s osobitnou prevádzkovou dobou prevádzkarne, ak v dôsledku prevádzky prevádzkarne trikrát počas 90 dní dôjde:

a) k rušeniu nočného kľudu,

b) k porušovaniu verejného poriadku,

c) k poškodzovaniu životného prostredia.

(3) Obec Závod môže opätovne udeliť písomný súhlas s osobitnou prevádzkovou dobou po odstránení príčin zrušenia osobitnej prevádzkovej doby až po 6 mesiacoch.

(4) Prevádzkovanie prevádzky z dôvodu konania neverejnej – uzavretej akcie nad rámec všeobecnej prevádzkovej doby sa písomne oznamuje obci Závod.

(5) Prevádzkovateľ doručí písomné oznámenie o organizovaní neverejnej - uzavretej akcie obci Závod prostredníctvom podateľne Obecného úradu v Závode minimálne tri dni pred jej konaním.

Písomné oznámenie o konaní neverejnej – uzavretej akcie obsahuje najmä tieto formálne náležitosti:

a) názov prevádzkarne,

b) adresa prevádzkarne,

c) obchodné meno prevádzkovateľa prevádzkarne,

d) meno, priezvisko a bydlisko zodpovedného zamestnanca prevádzkovateľa prevádzkarne, kontaktné telefónne číslo,

e) dôvod konania neverejnej – uzavretej akcie,

f) dátum konania neverejnej – uzavretej akcie a jej predpokladaný čas ukončenia,

g) predpokladaný počet účastníkov neverejnej – uzavretej akcie,

h) dátum a miesto spracovania oznámenia,

i) pečiatka a podpis prevádzkovateľa alebo zodpovedného zástupcu prevádzkovateľa v prevádzkarni.

(6) Na podávanie písomnej žiadosti podnikateľa o udelenie písomného súhlasu s osobitnou prevádzkovou dobou prevádzkarne nad rámec všeobecnej prevádzkovej doby sa vzťahujú formálne náležitosti písomného oznámenia o konaní neverejnej – uzavretej akcie primerane.

(7) Obec Závod bez zbytočného odkladu písomne potvrdí prevádzkovateľovi prijatie oznámenia o jednorazovej osobitnej prevádzkovej dobe z dôvodu konania neverejnej – uzavretej akcie.

(8) V prípade prevádzkovania prevádzky po 22:00 hod. v súlade s týmto nariadením prevádzkovateľ sám alebo prostredníctvom zodpovedného zamestnanca zabezpečuje, aby v dôsledku prevádzkovania prevádzky nedochádzalo k rušeniu nočného kľudu, verejného poriadku alebo k poškodzovaniu životného prostredia najmä tým, že hluk zo zariadení a hudobnej produkcie prekročí najvyššie prípustné hodnoty pre vonkajšie priestory stanovené osobitným predpisom.5)

(9) Prevádzkovateľ sprístupní v prevádzke písomné potvrdenie o prijatí oznámenia o jednorazovej osobitnej prevádzkovej dobe v prevádzkarni z dôvodu konania neverejnej – uzavretej akcie k nahliadnutiu kontrolným orgánom.

**VŠEOBECNÉ USTANOVENIA**

**§ 5**

**Všeobecné ustanovenia pre podnikateľské subjekty**

(1) Prevádzkareň je na vhodnom a trvale viditeľnom mieste označená najmä:

a) obchodným menom

b) sídlom predávajúceho alebo miestom podnikania fyzickej osoby,

c) menom a priezviskom osoby zodpovednej za činnosť prevádzkarne,

d) prevádzkovou dobou určenou pre spotrebiteľa,

e) kategóriou a triedou ubytovacieho zariadenia, ak ide o ubytovacie zariadenie.6)

(2) Pri dočasnom uzatvorení prevádzkarne prevádzkovateľ označuje na mieste, kde je uvedená prevádzková doba začiatok a koniec uzavretia prevádzkarne, a to najneskôr 24 hodín pred dočasným uzatvorením prevádzkarne za predpokladu, že prevádzkareň bude uzavretá dlhšie ako jeden deň.6)

(3) Pri zrušení prevádzkarne prevádzkovateľ informuje najneskôr 7 dní pred zrušením prevádzkarne umiestnením oznamu v prevádzkarni na mieste, kde je uvedená prevádzková doba o tom, kde a kto vyrovná záväzky voči spotrebiteľom, najmä kde môže spotrebiteľ uplatniť svoju reklamáciu, a o dátume zrušenia prevádzkarne. Prevádzkovateľ o tom zároveň písomne informuje obec. Obec Závod na požiadanie tieto údaje poskytne spotrebiteľovi.6)

**§ 6**

**Kontrolná činnosť**

Kontrolnú činnosť nad dodržiavaním tohto nariadenia vykonávajú:

a) starosta obce Závod,

b) poverení zamestnanci obce Závod,

c) hlavný kontrolór obce,

d) poslanci Obecného zastupiteľstva,

e) príslušníci štátnej polície.

**§ 7**

**Sankcie**

(1) Porušenie ustanovení tohto nariadenia fyzickou osobou je priestupkom podľa osobitného zákona.7)

(2) Obec Závod môže právnickej osobe alebo fyzickej osobe oprávnenej na podnikanie, ktorá poruší toto nariadenie uložiť pokutu do výšky 6 638,- €.8)

**PRECHODNÉ A ZÁVEREČNÉ**

**USTANOVENIA**

**§ 8**

**Prechodné ustanovenia**

(1) Doteraz určená prevádzková doba v prevádzkarňach a výnimky z predajného času v obchodných prevádzkových jednotkách a prevádzkových jednotkách poskytujúcich služby vydané podľa doterajších všeobecne záväzných nariadení strácajú platnosť nadobudnutím účinnosti tohto všeobecne záväzného nariadenia.

(2) Za stav a úpravu obchodných výkladov zodpovedajú vlastníci alebo užívatelia prevádzok.

**§ 9**

**Záverečné ustanovenia**

(1) Týmto nariadením nie sú dotknuté práva a povinnosti vyplývajúce z iných právnych predpisov a platných všeobecne záväzných nariadení obce.

(2) Toto nariadenie bolo schválené uznesením Obecného zastupiteľstva v Závode č. 67/2013, dňa 26. septembra 2013 a nadobúda účinnosť dňom schválenia.

V Závode, dňa 09.09.2013

 Ing. Peter Vrablec v.r.

 starosta obce

VZN vyvesené dňa: 30.09.2013

1) § 17 ods. 1,2,3 zákona č. 455/1991 Zb. o živnostenskom podnikaní (živnostenský zákon) v znení neskorších

Predpisov.

2) Zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.

3) § 2 zákona č. 513/1991 Zb. Obchodný zákonník v znení neskorších predpisov

4) Vyhláška Ministerstva zdravotníctva Slovenskej republiky č. 549/2007 Z. z., ktorou sa ustanovujú podrobnosti o prípustných hodnotách hluku infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí.

5) § 2 písm. zh) Vyhlášky Ministerstva zdravotníctva Slovenskej republiky č. 549/2007 Z. z.

6) § 15 zákona č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov.

7) Zákon Slovenskej národnej rady č. 372/1990 Zb. o priestupkoch v znení neskorších predpisov.

8) § 13 ods. 9 písm. a) zákona č. 369/1990 Zb. o obecnom zriadení v znení neskorších predpisov.